KUNSILL TAL-UNJONI EWROPEA Brussell, 26 ta' Settembru 2008 13376/08 (Presse 269) P 121 (OR. fr) Dikjarazzjoni tal-Presidenza f'isem l-Unjoni Ewropea dwar is- sitwazzjoni tal-persuni li jappartjenu ghal minoritajiet Religjuzi fl-Iran. L-Unjoni Ewropea tinsab imħassba ferm dwar id-degradazzjoni tal-eżerċizzju tal-libertà ta' reliġjon jew ta' twemmin, speċjalment il-libertà tal-kult fl-Iran, fejn il-pressjonijiet eżerċitati fuq il-persuni li jappartjenu għal minoritajiet reliġjużi ggravaw matul dawn l- aħħar xhur. L-arresti li seħħew minn April, ta' Iranjani konvertiti għall-Kristjaneżmu u ta' membri tal- Komunita Baha'i tinkwieta serjament lill-Unjoni Ewropea. Hija tappella għall-ħelsien immedjat u mingħajr kundizzjonijiet tagħhom u għall-waqfien tal-forom kollha ta' vjolenza u ta' diskriminazzjoni kontra tagħhom. Kien hemm ħafna rapporti li persuni li jappartjenu għal minoritajiet Kristjani, Baha'i, Sufi u Sunni fl-Iran isofru regolarment minn persekuzzjonijiet bħall-konfiska tal-beni tagħhom, il-profanazzjoni tal-postijiet ta' qima tagħhom, il-priġunerija tagħhom u għadd kbir ta' atti ta' vjolenza mwettqa kontra tagħhom, li uħud minnhom jqegħdu lil ħajjithom fil-periklu. L-Unjoni Ewropea tesprimi t-tħassib tagħha dwar id-deċiżjoni meħuda mill-Parlament Iranjan li jeżamina abbozz ta' liġi li tippreskrivi l-apostasija bħala reat punibbli bil-mewt. Jekk tiġi adottata, din il-liġi tkun tikkostitwixxi ksur serju tal-libertà ta' reliġjon jew ta' twemmin, li jinkludi d-dritt ta' bdil ta' reliġjon u d-dritt tat-tħaddin tal-ebda reliġjon. Din tkun tikser l-Artikolu 18 tal-Ftehim Internazzjonali dwar id-Drittijiet Ċivili u Politiċi, li kien ġie ratifikat liberament mill-Iran, u tkun tħedded il-ħajja ta' għadd ta' Iranjani li ġew arrestati u miżmuma l-ħabs mingħajr proċess għal bosta xhur minħabba l-konvinzjonijiet reliġjużi tagħhom. L-Unjoni Ewropea tħeġġeġ lir-Repubblika Iżlamika tal-Iran biex tikkunsidra mill-ġdid l- eżami ta' din il-liġi, teħles lill-persuni kollha miżmuma l-ħabs minħabba l-appartenenza reliġjuża tagħhom u tiggarantixxi l-eżerċizzju sħiħ tal-libertà ta' reliġjon u ta' twemmin liċ- ċittadini tagħha kollha. Il-Pajjiżi Kandidati t-Turkija, il-Kroazja*, u dik li kienet ir-Repubblika Jugoslava tal- Maċedonja*, il-Pajjiżi tal-Proċess ta' Stabbilizzazzjoni u Assoċjazzjoni u kandidati potenzjali l-Albanija u l-Montenegro, il-pajjiżi tal-EFTA membri taż-Żona Ekonomika Ewropea, l-Islanda, il-Liechtenstein u n-Norveġja, kif ukoll l-Ukraina u r-Repubblika tal- Moldova jallinjaw ruħhom ma' din id-dikjarazzjoni. Il-Kroazja u dik li kienet ir-Repubblika Jugoslava tal-Maċedonja jibqgħu jagħmlu parti mill-Proċess ta' Stabbilizzazzjoni u Assoċjazzjoni.